બે વર્ષથી કરિશ્મા આખો દિવસ આ જ કામમાં મંડી પડી હતી. તેના પરિવારને શરૂઆતમાં શું કરી રહી છે એ સમજાતું જ નહોતું, પરંતુ તેના મિત્રોએ તેને ભરપૂર સપોર્ટ આપ્યો. તેનું કામ ધીમે-ધીમે આગળ વધતું ગયું. સોશ્યલ મીડિયા પર એનું પેજ વધુ ને વધુ વાઇરલ થતું ગયું. લોકોની અંદર હ્યુમન્સ ઑફ બૉમ્બે જાણીતું બન્યું એ પછી કરિશ્માએ એક સામાજિક સંસ્થા માટે ફન્ડ રેઇઝ કરવાનું કામ કર્યું, જેમાં તેને અકલ્પનીય રિસ્પૉન્સ મળ્યો. ઘણા લોકો કરિશ્માને પોતાની સ્ટોરી મોકલવા માંડ્યા. કેટલાક લોકોએ ફેસબુક પર ન મૂકવાની શરતે પણ માત્ર પોતાનું હૈયું ખાલી કરવાના આશયથી પોતાની સ્ટોરી કરિશ્મા સાથે શૅર કરી છે. તાજેતરમાં હ્યુમન્સ ઑફ બૉમ્બેની તેની ટૉપ ૨૫૦ જેટલી સ્ટોરીને સંપાદિત કરીને એક પુસ્તક પ્રકાશિત કરવામાં આવ્યું છે જેને તેના ફેસબુક-ફ્રેન્ડ્સ કરણ અને અર્જુને પબ્લિશ કર્યું છે. આ પુસ્તકમાં મુંબઈની આઇકૉનિક ઇમારતો, મુંબઈની સ્પેશ્યલ ખાણી-પીણી, મુંબઈની જાણીતી બજારો જેવી બાબતોના ફોટો પણ મૂકવામાં આવ્યા છે. ફેસબુક-પેજ હોવા ઉપરાંત હ્યુમન્સ ઑફ બૉમ્બે નામની તેની એક વેબસાઇટ પણ છે અને આ પુસ્તક એના પર ઉપલબ્ધ કરવામાં આવ્યું છે. ૧૬૫૦ રૂપિયાના આ પુસ્તકના વેચાણમાંથી ૧૦૦ રૂપિયા મરાઠવાડા વિસ્તારમાં જરૂરિયાતમંદ ખેડૂતોને પહોંચાડવામાં આવશે એવી જાહેરાત કરિશ્મા અને તેની પબ્લિશર-ટીમે કરી છે.